Omstrede minister Gigaba bedank | Maroela Media
Pres. Cyril Ramaphosa het Dinsdagmiddag die minister van binnelandse sake, Malusi Gigaba, se bedankingsbrief ontvang.
Die presidensie sê in 'n kort verklaring Ramaphosa het dit aanvaar en "sy waardering betuig vir minister Gigaba se jare lange diens aan die regering en mense van Suid-Afrika".
Die openbare beskermer, Busisiwe Mkhwebane, het Ramaphosa tot Woensdag gegee om "gepaste tugoptrede" teen Gigaba in stel nadat die hooggeregshof in Pretoria beslis het hy het onder eed gelieg met betrekking tot die aansoek van Fireblade Aviation om 'n terminaal op die OR Tambo- internasionale lughawe te bedryf.
Die openbare beskermer het nie gesê hoe die president teen Gigaba moet optree nie en hom 'n groot mate van vryheid gegun om byvoorbeeld 'n openbare verskoning van hom te eis, hom op die vingers te tik of in 'n ander amp te ontplooi.
Gigaba is in 2004 as adjunkminister van binnelandse sake aangestel en het later as minister van openbare ondernemings, minister van finansies en eindelik as minister van binnelandse sake gedien.
Gigaba, wat onlangs onder skoot gekom het nadat 'n seksvideo van hom wyd in die sosiale media en selfs op 'n pornografiese webwerf versprei is, het in sy bedankingsbrief gesê hy tree uit ter wille van die land en die beweging waaraan hy behoort.
Hy wil voorts die president verlig van "onnodige druk en hom in staat stel om hom toe te spits op die verbetering van Suid-Afrikaners se lewe en sodat hy sy bes kan doen om die land te dien en dit van ekonomiese ineenstorting te red".
Ramaphosa het dr. Blade Nzimande, die minister van vervoer, gevra om as minister van binnelandse sake waar te neem tot Gigaba se opvolger aangestel word.
Hy het vir die eerste keer in sy lewe die eerbare ding gedoen ! Geluk !!!
voorlopig "bad" to "worse", maar dis 'n begin, jipppiiieeeeeeee
Dis hoogtyd !
Die SAA pilot se kite het geval….. so kry die narre genoeg tou en die onvermydelike gebeur. Good riddance. Hy het dit definetief nie vrywillig gedoen nie. Sy tipe sien niks verkeerd met sy hansworsery nie. Hy het gese hy gaan dit beveg. Seker Cyril het him 'n hint gegee……
Wat het geword van "all hell will break loose" Wonder maar net hoeveel in sy hand gestop is. Dalk genoeg om nooit weer te werk nie.